<classify> HOSPITALI ya Taifa Muhimbili MNH imeamua kurudia kuchunguza jinsi halisi ya mtoto wa mkazi wa Mbeya, Elizabeth Chengula 22 baada ya vipimo vya awali kuja na majibu ya kutatanisha.Daktari Bingwa wa Upasuaji kwa Watoto wa MNH, Zaituni Bokhary akizungumza na gazeti hili, alisema vipimo walivyopima MNH vimetoa majibu tofauti na yale ya Ofisi ya Mkemia Mkuu wa Serikali, jambo ambalo sio la kawaida ingawa wakati mwingine hutokea.Kuna vipimo vinakinzana, vingine vinasema mtoto huyo ni wa kike na vingine vinasema ni wa kiume, DNA ya Mkemia inasema ana XX mwanamke na huyo ndio mwenye nyaraka ya kisheria, lakini vipimo vyetu kwa kutumia matundu madogo kuingia kuchunguza ndani vimeonesha XY yaani mwanamume, alisema Dk Bokhary.Alisema Hospitali ya Taifa ya Muhimbili baada ya kumfanyia mtoto huyo kipimo cha kuangalia maumbile yake ya ndani kwa kutumia matundu madogo walibaini kuwa mtoto huyo ni wa kiume, lakini majibu hayo yamekuwa ni tofauti na ya mkemia ambayo yanaonesha kuwa ni wa kike. Alisema kutokana na utata huo inabidi kujiridhisha kwa kurudia vipimo vyote ili kuwe na uhakika kabla ya kumfanyia upasuaji mtoto huyo kumrekebisha maumbile yake baada ya kubaini kama ni wa jinsi gani.Hapa tunashughulika na kitu nyeti sana kwahiyo ni lazima uwe na uhakika kwa asilimia zote mtoto huyu ni wa jinsi gani ndipo tufanye upasuaji, alisema. Alisema hivi karibuni ilipokuja kambi maalumu ya madaktari bingwa wa upasuaji kutoka Saudi Arabia walimuona mtoto huyo, baada ya kuoneshwa majibu ya vipimo vyake walishauri kufanya vipimo cha kuchukua kinyama kwenye kokwa zake na kupima.Alisema katika matibabu ya utata wa jinsi kama ilivyo kwa mtoto huyo, kuna timu maalumu ambayo inaundwa na madaktari bingwa wa upasuaji, madaktari bingwa wa watoto, wa kina mama pamoja na madaktari bingwa wa upande wa akili na saikolojia. Utata wa majibu kama ilivyotokea kwa mtoto huyo, Dk Zaituni alisema hali hiyo huwa inatokea, na kinachofanyika ni kuwasiliana na timu huyo tena na kukubaliana kurudia kufanya vipimo kama ambavyo inafanyika kwanzo.Ni mwaka sasa mtoto huyo na mama yake wamekaa wodini na hiyo ni kutokana na kuwa na vipimo vingi vinavyohitaji, na kutokuwa na uwezo wa kuvilipia kwa wakati. Mtoto huyu alikuja akiwa mdogo, ana mwaka mzima sasa wodini lakini kukaa huko muda mrefu wodini ni kwa sababu mama yake hana uwezo na vipimo vingi vinahitaji fedha sio vya bure. Kwa sababu hana uwezo wa kulipia kipimo akiandikiwa inabidi kumuombea kwa watu wa Ustawi wa Jamii kupata ridhaa ya kupima au msaada na hiyo ni mchakato mpaka aruhusiwe, akipima anaandikiwa kipimo kingine inachukua muda tena, alisema Bokhary.  <topic>: KITAIFA 